***Stavanger Aftenblad***, ofte bare kalt ***Aftenbladet***, er regionavis for Stavanger/Sandnes, Jæren, Haugalandet, Ryfylke og Dalane i Rogaland fylke. Avisa har hovedkontor i Stavanger. Sjefredaktør er Kjersti Sortland.

Historikk
---------

Stavanger Aftenblad ble grunnlagt i 1893 av presten og venstremannen Lars Oftedal. Etter Oftedals død i 1900 overtok sønnen Lars Oftedal d.y. Han var redaktør til sin død i 1932. Da overtok tredje generasjon, Christian Stephansen Oftedal. 

Under annen verdenskrig prøvde Oftedal først å leve med sensuren, men trakk seg som redaktør 19. juni 1940 fordi han nektet å skrive på diktat fra okkupantene. I begynnelsen av august 1940 ble Oftedal arrestert for illegalt arbeid, og sendt i fangenskap. 16. april 1942 ble nazi-ordfører Johannes Kringlebotn innsatt som redaktør. Dermed ble Stavanger Aftenblad den første avis i Norge som ble såkalt nyordnet. 

Opplaget økte sterkt etter krigen og avisa ble raskt den største i Stavanger. Avisa bygde nytt avishus i sentrum av Stavanger. 
Chr. S. Oftedal døde i 1955. Per Thomsen overtok, siden fulgte Jon Arnøy fra 1977, og i 1983 overtok Thor Bjarne Bore, som satt til årtusenskiftet. Noen dager senere ble den nye redaktøren Jens Barland og resten av avisen rystet da Europa-korrespondent Stein Viksveen ble siktet for spionasje, siktelsen er siden frafalt. Tom Hetland var sjefredaktør fra slutten av 2002 til 31. desember 2011, da Lars Helle overtok.

Stavanger Aftenblad var fram til 1970-tallet organ for det politiske partiet Venstre. Avisa var lenge en av landets mest innflytelsesrike.

Stavanger Aftenblad har hatt flere kjente journalister, blant andre Vegard Sletten, Klaus Sletten, Per Thomsen, frontkjemperen Karl Holter, forfatterne Jon Moe, Alfred Hauge, Jan Inge Sørbø, Tor Obrestad og Einar O. Risa, kulturredaktøren Odd Kvaal Pedersen, Ivar Johansen og Kjell Gjerseth, samt faste anmeldere som Lars Kristian Holst, kunstneren Bjarne Menard Hansen og forfatteren Ronald Fangen samt avistegnere som Henry Imsland, Kåre Eikeland og Roar Hagen.

Stavanger Aftenblad i dag
-------------------------

Stavanger Aftenblad består av morselskapet Stavanger Aftenblad AS, som utgir avisen Stavanger Aftenblad og driver Aftenbladet.no. Konsernets trykkerivirksomhet ble med virkning fra 1. januar 2005 utskilt fra Stavanger Aftenblad AS i eget selskap, Aftenbladet Trykk AS. Bortsett fra én aksje, som eies av Stiftelsen Stavanger Aftenblad, eier Schibsted Norge alle aksjene i Stavanger Aftenblad.

Stavanger Aftenblad har hovedkontor i Stavanger og avdelingskontorer i Jørpeland, Sandnes, Bryne og Oslo.

Nettutgaven til Stavanger Aftenblad, Aftenbladet.no, hadde i 2004 omkring 46 000 besøkende hver dag. Mot slutten av 2007 lå tallet på daglige brukere relativt stabilt på rundt 60 000. 

Avisen gikk lørdag 16. september 2006, som en av de siste avisene i Norge, over til tabloidformat.

I 2008 åpnet Stavanger Aftenblads nye kontor. Det nye kontoret har et moderne design og skaper nok plass for alle arbeidere. Åpningen av det nye bygget, 30. august 2008, ble feiret med mulighet til å rappellere ned bygningen, guiding, konkurranse med radiostyrte biler og mer.

14. november 2016 ble avisen for siste gang trykket ved Schibsted Trykk sitt trykkeri på Forus utenfor Stavanger. Fra 15. november 2016 trykkes avisen i Bergen. Trykkeriet på Forus legges ned.

Litteratur
----------

* Fredrik Koch: «Vindu te gadå – streiftog i Stavangers avishistorie»

Opplag
------

Bekreftede netto opplagstall fra Mediebedriftenes Landsforening:

|  |  |  |  |
| --- | --- | --- | --- |
| * 2000: 73 221
* 2001: 72 049
* 2002: 71 364
* 2003: 70 101
* 2004: 69 499
* 2005: 68 186
* 2006: 67 283
* 2007: 68 010
* 2008: 66 343
* 2009: 65 298
* 2010: 63 988
* 2011: 63 283
* 2012: 61 636
* 2013: 59 262
* 2014: 58 544
* 2015: 55 412
* 2016: 55 450
* 2017: 56 590
* 2018: 63 644
* 2019: 62 609
* 2020: 63 268
* 2021: 63 456
* 2022: 63 495
 | 

|  |
| --- |
|  |
| Utviklingen i nettoopplag fra år 2000(papirandel mørk blå, digital andel lys blå) |

 |

Referanser
----------

1. ↑  «Stavanger Aftenblad AS». Proff.no. Arkivert fra originalen 18. mai 2015.
2. ↑  «38 arbeidsplasser ryker i Stavanger. Schibsted har vedtatt å legge ned trykkeriet på Forus – Medier24.com». *www.medier24.com*. Besøkt 14. november 2016.
3. ↑  Aviskatalogen, tall fra nettsidene til Mediebedriftenes Landsforening Arkivert 25. februar 2012 hos Wayback Machine.

Eksterne lenker
---------------

* (no) Offisielt nettsted Rediger på Wikidata
* (no) Stavanger Aftenblad på Twitter Rediger på Wikidata

* (no) Stavanger Aftenblad på Facebook Rediger på Wikidata
* (no) Medietilsynet om Stavanger Aftenblad Arkivert 6. desember 2005 hos Wayback Machine.
* (no) Om *Den Stavangerske presse* 1814-1914, blant annet Stavanger Aftenblad

| * v
* d
* r
Schibsted |
| --- |
| Aviser | 
* *20 Minutes France*
* *20 Minutos Spain*
* *Aftenposten*
* *Aftonbladet*
* *Bergens Tidende*
* *Fædrelandsvennen*
* *Stavanger Aftenblad*
* *Svenska Dagbladet*
* *VG*

 |
| Delt eierskapsaviser | 
* *Adresseavisen*
* *Harstad Tidende*
* *iTromsø*
* *Postimees*
* *SL Õhtuleht*

 |
| TV-selskaper | 
* Aftonbladet TV7
* Kanal 2
* Sandrew Metronome

 |
| Internettsider | 
* E24
* E24.se
* Finn.no
* Hitta
* Sesam
* Mittanbud.no

 |
| Datterselskaper | 
* Eesti Meedia Group
* Estonian Magasin Group
* Schibsted Norge
* Schibsted Forlagene
* Zurnalu Leidybos Grupe

 |

Portal: Litteratur


|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** ISSN
 |